മലയാളിയായ ഭര്ത്താവിനെ ദുരഭിമാനക്കൊല ചെയ്ത കേസ് അമ്മയുടെ ജാമ്യം റദ്ദാക്കണമെന്ന് മകള് ന്യൂഡല്ഹി: രാജസ്ഥാനില് മലയാളി യുവാവിനെ ദുരഭിമാനക്കൊല ചെയ്ത കേസില് തന്റെ അമ്മയുടെ ജാമ്യം റദ്ദാക്കണമെന്ന് ആവശ്യപ്പെട്ട് കൊല്ലപ്പെട്ടയാളുടെ ഭാര്യ നല്കിയ ഹര്ജിയില് സുപ്രീംകോടതി വാദം കേള്ക്കും. ജയ്പൂരില് സ്ഥിരതാമസമാക്കിയിരുന്ന പത്തനംതിട്ട അടൂര് മണ്ണടിയിലെ അമിത് നായരെ കൊലപ്പെടുത്തിയ കേസിലാണ് അമിത്തിന്റെ ഭാര്യ മംമ്ത സുപ്രീംകോടതിയെ സമീപിച്ചത്. കേസില് പ്രതികളായ മംമ്തയുടെ സഹോദരന് മുകേഷ് ചൗധരി, അച്ഛന് ജീവന് റാം ചൗധരി, അമ്മ ഭഗ്വാനി ദേവി എന്നിവര്ക്ക് രാജസ്ഥാന് ഹൈക്കോടതി ജാമ്യം അനുവദിച്ചിരുന്നു. മംമ്തയുടെ ഹര്ജിയുടെ അടിസ്ഥാനത്തില് മുകേഷിന്റെ ജാമ്യം നേരത്തെ സുപ്രീംകോടതി റദ്ദാക്കിയിരുന്നു. ഇതിന് പിന്നാലെയാണ് കൊലപാതകത്തില് അമ്മയ്ക്കും പങ്കുണ്ടെന്നും ജാമ്യം റദ്ദാക്കണമെന്നും ആവശ്യപ്പെട്ട് മംമ്ത സുപ്രീംകോടതിയെ സമീപിച്ചത്. 2017 മെയ് 17നാണ് അമിത് നായര് ജയ്പൂരിലെ വീട്ടില് വച്ച് കൊല്ലപ്പെട്ടത്. ആറ് മാസം ഗര്ഭിണിയായിരുന്ന മംമ്തയുടെ മുന്നില് വച്ചായിരുന്നു കൊലപാതകം. വ്യത്യസ്ത ജാതിയില് പെട്ട അമിതുമായുള്ള വിവാഹത്തെ മംമ്തയുടെ വീട്ടുകാര് നേരത്തെ തന്നെ എതിര്ത്തിരുന്നു. സംഭവദിവസം മംമ്തയെ സ്വന്തം വീട്ടിലേക്ക് കൂട്ടിക്കൊണ്ടു പോകാന് മാതാപിതാക്കളായ ജീവന് റാമും ഭാഗ്വാനി ദേവിയും അമിത്തിന്റെ വീട്ടിലെത്തി. മംമ്തയെ ബലം പ്രയോഗിച്ച് കൊണ്ടുപോകാന് ശ്രമിക്കുന്നതിനിടെ ഇവര്ക്കൊപ്പമെത്തിയ വാടകക്കൊലയാളിയാണ് അമിത്തിനെ വെടിവച്ച് കൊലപ്പെടുത്തിയത്. അമിത്തിന്റെ കൊലപാതകം തന്റെ മാതാപിതാക്കളും സഹോദരനും ചേര്ന്ന് ആസൂത്രണം ചെയ്തതാണെന്നായിരുന്നു മംമ്തയുടെ പരാതി. പരാതിയുടെ അടിസ്ഥാനത്തിലാണ് ഇവരെ പ്രതികളാക്കി പോലീസ് എഫ്ഐആര് രജിസ്റ്റര് ചെയ്തത്.